钦定古今图书集成/明伦汇编/官常典/第746卷 > 鹿善继 薛一鹗
## 钦定古今图书集成/明伦汇编/官常典/第746卷 > 鹿善继 薛一鹗

按《明外史》本传：“善继字伯顺，定兴人。祖久征，万历中
进士，授息县知县。时诏天下度田，各署上中下壤，息
独以下田报。上官屡却之，执如初，且核隐占田四千
馀顷。调襄垣，擢御史。帝以军政事贬黜言官三十四
人，久征抗疏申救，亦谪泽州判官。迁荥泽知县，未任
而卒。父正，急人患难，倾其家不惜，远近称鹿大公。善”
继端方谨悫，少读《王守仁书》，慨然有“必为圣贤”之志。
鄙章句，薄温饱，不与俗浮沉。举万历四十一年进士，
授户部主事。内艰除，起故官。辽左饷中绝，廷臣数请
发帑，不报。会广东进金花银，善继稽旧制，金花贮库，
备各边应用，乃奏记尚书李汝华，留以给饷。帝怒，夺
善继俸一年，令补进。善继以死争，乃夺汝华俸二月，
降善继一级，调外。汝华惧，卒补银进。泰昌改元，复原
官，典新饷。连疏请发帑百万，不报。天启元年，辽阳陷，
以才改兵部职方主事，为尚书崔景荣草疏请罪，且
请逮治逃将。御史游士任、马逢皋有所庇，诋善继为
小臣。善继愤，抗疏曰：“臣等固小臣，御史独大臣乎？御
史横朝端，而曹郎昌言常居其半。人各有品，安可轻
也？”疏上，即日出署。帝不许。时言路势张，善继独与抗。
高攀龙荐善继刚毅肯任事，请以职方兼御史，督辇
下保甲，教民忠义。得旨允行，竟不果。大学士孙承宗
理兵部事，推心任之。及阅视关门，以善继从。出督师，
复表为赞画。杜馈遗，绝宴会。布衣羸马，出入亭障间，
延见将卒，与相劳苦。承宗倚之若左右手。其拓地四
百里，收复数十城堡，善继筹画为多。在关四年，屡进
员外郎、郎中。及承宗谢事，善继移疾归。崇祯元年，起
尚宝卿，迁太常少卿，管光禄丞事。甫三载，复请告归。
家居，与门人讲学，从游者日众。九年七月，定兴被攻，
善继时居江村，长吏请入城，与里居知州薛一鹗等
共守。亲故交阻之，不听。固守六日，城破，不屈死。家人
奔告其父，父慨然曰：“吾儿素以身许国，今何憾乎！”事
闻，赠大理卿，谥“忠节”，敕有司建祠。子化麟，举天启元
年乡试第一，伏阙讼父忠，逾年亦卒。一鹗，字百当，由
贡生为黄州通判。荆王姬诬他姬鸩世子，一鹗白其
诬。奄人传太妃命，欲竟其狱，卒直之，迁《兰州》知州。州
北有田，没于番吏，派其赋于他户。后田复归为卫卒所据。而民出赋三十年一鹗，核除其害。至是，佐善继
城守，遂同死。